Yzerbedevoart

Den Yzerbedevoart is e bedevoart die de gesneuvelde Vlamsche soldoatn van d'n Êestn Weireldôorlog erdenkt. 

 Geschiedenisse 
 De bedevoart is begun in 1920 in Koaskerke en bestoat ouk nu nog. De Vlams-Nationalistn oudn d'erinnerieng van de Frontbewegieng in leven: Nooit Meer Oorlog, Zelfbestuur en Godsvrede ('t Yzertestament). Anders gezeid: gin ôorlog ne mi, e zelfstandig Vloanderen en soamenwerkieng tusschen olle Vloamiengn - wuk da nunder strekking ouk is.
 Acht joar loater stoeg den Yzertôorn der.
 De miserie begoste in d'n Twiddn Weireldôorlog (1940-1945). Vele Vlams-Nationalistn deejn mei mi 'n Duuts. Sommigte woarn overtuugd da ze mi de Nazi's eindelik en ounofankelik Vloandern ging krygn. Andere woarn meilopers of woarn opestookn (byvôorbeeld deur de kerke e pasters lik Cyriel Verschaeve). Nog andere moestn ni weetn van Nazi-Duutsland. Moar achter 'n Ôorlog zat 't spel op de woagn: ol de Vlams-Nationalistn, zounder uutzoundering, woarn bekeekn voe collaborateurs. 'n Yzebedevoart krêeg va toen of ouk e 'zwort' kantje.
 In 1946 wierd 'n Yzertôorn opgebloazen. De doader e ze nôoit gevoen.
 In de jaren '80 kwaamn d'r mêer en mêer neo-nazi's na 'n tôorn. Dedie addn dudelik gin bôodschap an "Nooit Meer Oorlog". 't Stoat pertank in verschillige toaln op 'n tôorn geschreevn. 
 't Yzerbedevoartcomité ounder leiding van voerol Lionel Vandenberghe wilde mêer vook trekken. Ze vertoaldn 't Yzertestament na Vrede, Vrijheid en Verdraagzaamheid en stichende e museum. De Vloamingn va de rechtervleugel, vorol Vlaams Blok (nu Vlaams Belang) en een dêel van de Volksunie (nu opgedêeld in Spirit en N-VA), wos nie 't akkôord mi Vandenberghe.
 Dieptepunt kwam in 1996 ton da ze vochtn op de wêe. Vele bedevoarders weezn in de richtieng van 't Vlaams Blok.
 Sedert 2003 et de rechtervleugel een eigen 'bedevoart', noamelik de Yzerwoake. Zyder trekkn achter e poar joar even vele (of even letter) vook lik 'n Yzerbedevoart.

 Externe koppelieng 
Website van de Yzertôorn

Categorie:Nieuwstn tyd
Categorie:Êeste Weireldoorlog
Categorie:Vlamsche Bewegienge
Categorie:Diksmude